কিন্তু যে সব ব্যক্তি আজ মহান আল্লাহ, ইসলাম এবং নবী হজরত মুহাম্মদ (সা) কে হেয়প্রতিপন্ন করছে আর যারা আজ আল্লাহ, ইসলাম ধর্ম এবং তার নবীকে অপমান করাটাকে মুক্তচিন্তা এবং বাকস্বাধীনতা বলে সমর্থন করছে, তাদের জানা উচিত এই বাকস্বাধীনতা তাদের কারো জন্য কোন ধরনের কল্যাণ বয়ে আনবে না। বরং এটা কেবল তাদের জন্য ক্ষতিই নিয়ে আসবে। কোন ব্যক্তি যদি মহান আল্লাহকে অস্বীকার করে বা কটাক্ষ করে, তাহলে তাতে মহান আল্লাহর মান সম্মান এবং ক্ষমতা কিছুই কমবে না। কারণ মহান আল্লাহ হচ্ছেন এই মহাবিশ্বের সৃষ্টিকর্তা, লালনকর্তা এবং পালনকর্তা। তিনি একক, অদ্বিতীয় এবং চিরঞ্জীব। তিনি সর্বময় ক্ষমতার মালিক। তিনি কারো মুখাপেক্ষী নন বরং সবাই তার মুখাপেক্ষী। একইভাবে হজরত মুহাম্মদ (সা)কে কটাক্ষ করার কারণে তাহার মান সম্মান যেমন কমবে না ঠিক তেমনি ইসলামকে কটাক্ষ করায় ইসলামেরও কোন ক্ষতি হবে না। কারণ মহানবী হজরত মুহাম্মদ (সা) হচ্ছে স্বমহিমায় উদ্ভাসিত একজন ব্যক্তি যার খ্যাতি, সুনাম এবং প্রভাব শত শত বছর ধরে পৃথিবীকে যেমন আলোড়িত, আলোচিত এবং প্রভাবিত করছে, ঠিক তেমনি কেয়ামত পর্যন্ত তা অব্যাহত থাকবে। যুক্তরাষ্ট্রের খ্যাতনামা অধ্যাপক এবং বুদ্ধিজীবী মাইকেল এইচ হার্ট বছরের পর বছর ধরে গবেষণা করে পৃথিবীর শুরু থেকে বিংশ শতাব্দী পর্যন্ত শ্রেষ্ঠ একশত জন মানুষ নিয়ে লিখেছেন আলোড়ন সৃষ্টিকারী ‘দি হান্ড্রেড’ নামক বই যেখানে তিনি হজরত মুহাম্মদ (সা) কে এক নম্বর পজিশনে স্থান দিয়েছেন। অথচ মাইকেল এইচ হার্ট একজন খ্রিষ্টান। আর অপরকে অসম্মান করে নিজেকে কখনো যেমন সম্মানিত করা যায় না, ঠিক তেমনি অপরকে ছোট করে নিজেকে কখনো বড় করা যায় না। সবারই মনে রাখা উচিত ইসলাম হচ্ছে পৃথিবীর শ্রেষ্ঠ জীবনদর্শন এবং একমাত্র সত্য ধর্ম। এটা তার আপন মহিমায় মহিমান্বিত। সুতরাং ইসলামকে অবমাননা করলে ইসলামের কোন ক্ষতি হয় না। অপর দিকে আল্লাহ, ইসলাম এবং মহানবীকে কটাক্ষ করে এই সব ব্যক্তি মুসলমানদের নয় বরং নিজেদের পতনকে ত্বরান্বিত করছে। মুসলমানদের আজ যে প্রতিবাদ বিক্ষোভ এবং জাগরণ তা কিন্তু নাস্তিক, ব্লগার এবং তাদের সহযোগীদের প্রত্যাখ্যানের বহিঃপ্রকাশ। তার মানে মুসলমানরা জেগে উঠছে। রাজনীতির গতিধারা কিন্তু সেদিকেই প্রভাবিত হচ্ছে। সুতরাং আল্লাহ, ইসলাম এবং মহানবীকে হেয়প্রতিপন্ন করার ঘটনা নাস্তিক, ব্লগার এবং তাদের সহযোগী ধর্মনিরপেক্ষ এবং ধর্মহীনদের জন্য বুমেরাং হবে। আর অমুসলিমরা মুসলমানদের স্রষ্টা, ধর্ম ইসলাম এবং নবী হজরত মুহাম্মদ (সা) কে অপমান এবং অবজ্ঞা করলেও মুসলমানরা কখনো অন্য ধর্ম এবং তাদের প্রধান ব্যক্তিদেরকে কটাক্ষ করবে না। কারণ আল্লাহ মুসলমানদেরকে ইসলামকে অনুসরণ এবং মহানবীকে সম্মান করার পাশাপাশি অমুসলিমদের ধর্ম এবং তাদের দেবতা এমনকি সম্মানিত ব্যক্তিদেরকেও সম্মান করার নির্দেশ দিয়েছেন। এ প্রসঙ্গে আল্লাহ পবিত্র কুরআনে বলেছেন, “আল্লাহকে ছেড়ে তারা যাকে ডাকে, তাদেরকে তোমরা গালি দিও না, কেননা তারা সীমালঙ্ঘন করে অজ্ঞানবশত আল্লাহকেও গালি দেবে।” (সূরা আনয়াম, আয়াত-১০৮) সুতরাং অমুসলিমরা, তাদের ধর্ম, তাদের দেবতা এবং তাদের ধর্মের সম্মানিত ব্যক্তি সবই মুসলমানদের কাছে নিরাপদ। আজ পর্যন্ত কোন মুসলমান অন্য ধর্মকে এবং ধর্মের প্রধান ব্যক্তিদেরকে অবমাননা করেছে তার একটি প্রমাণও পাওয়া যাবে না। আর কোন ক্ষেত্রে যদি মুসলমানরা প্রতিবাদী হয়ে সহিংস আচরণ করে থাকে সেটা হচ্ছে ক্রিয়ার প্রতিক্রিয়া। অর্থাৎ ইসলাম এবং মহানবীকে অপমানিত করার প্রতিক্রিয়ায় মুসলমানরা প্রতিবাদী হিসেবে এসব করেছে। আর এটা ইতিহাসের প্রমাণিত সত্য।